*»Luč je samo ena, ena in več kot enega življenja vredna in več kot ene, več kot ene smrti.«* Tako je zapisal naš veliko prezgodaj umrli pesnik Dragotin Kette v eni najmočnejših duhovnih pesmi slovenskega naroda, v pesmi *Moj Bog*, ki jo je napisal, ko je bil star 22 let, pri triindvajsetih pa je že moral umreti. Kdo je bila za Ketteja luč? Prepričan sem, skupaj z vami, da je bil to Bog, da je to Jezus Kristus, ki je sam o sebi rekel: *»Jaz sem luč življenja. Kdor gre za to lučjo, ne hodi v temi, ampak po poti odrešenja.«* Za to luč, dragi bratje redovniki, duhovniki, bratje in sestre v Kristusu, sta se odločila tudi slovanska apostola Ciril in Metod, ki sta postala tudi sozavetnika Evrope. Ko je papeževal slovanski papež Janez Pavel II., ju je leta 1980, torej pred 44 leti, proglasil za sozavetnika Evrope, poleg opata Benedikta. Pri tej maši se spominjamo junaške učiteljice, doma iz Blok, mučenke Anice, ki se je tudi odločila za Kristusa, za luč njenega življenja.

Ciril in Metod sta bila brata, Grka po rodu, doma iz Soluna, kjer so takrat živeli že Slovani, in sta se tako navadila na slovanski jezik, ki jima je pomagal, da sta lažje začela delati med Slovani. Ciril je bil izjemno bister, so mu kar filozof dejali. On bi lahko dobil imenitno službo, toda vse je zavrnil, šel je k svojemu bratu Metodu na goro Olimp. In v tistem času je na Moravskem vladal knez Rastislav in je čutil velik problem, kdo naj pomaga našim ljudem, da bodo spoznali krščanstvo in Biblijo v domačem jeziku. Znašel se je, prosil je direktno cesarja Mihaela v Carigrad in je takole dejal: *»Naše ljudstvo se je poganstvu odreklo. Dragi cesar, pošlji nam misijonarje, ki znajo slovanski jezik.«* In Mihaelu je svetoval carigrajski patriarh Foti, koga naj izberejo: *»Izberite Cirila in Metoda.«* In res, šla sta med Slovane. Ciril je izumil prav posebne črke, še danes se to imenuje cirilica in nekaj slovanskih narodov uporablja to pisavo. Potem sta oba, Ciril in Metod, prevedla Sveto pismo v slovanski jezik. Pripravila sta bogoslužne knjige v slovanskem jeziku. Čez tri leta sta šla v Rim k papežu Hadrijanu, ki ju je sprejel z velikim veseljem. Naproti jima je prišel, objel ju je in ju povabil v cerkev Marije Velike Snežne v Rimu in tam je položil knjige slovanskega bogoslužja in Biblijo, ki je bila prevedena v slovanski jezik, na oltar Marije Snežne. Ciril je tam umrl pri 42 letih. Metod pa se je vrnil med naše prednike v Panonijo, ampak je zelo nastradal. Veliko je moral pretrpeti, ker so mu nasprotovali nemški škofje in duhovniki, ker so bili ljubosumni na oba brata, ki sta v našem domačem jeziku spregovorila, Nemcev pa niso razumeli. Metoda so vrgli so v ječo in iz nje ga je po dveh letih, hvala Bogu, rešil papež Janez VIII., ki je takrat papeževal. Metod je potem kmalu umrl na Velehradu. In v čem sta nam Ciril in Metod vzor? Velik pomen za vse Slovane imata. Utemeljila sta slovansko bogoslužje že veliko pred Vatikanskim koncilom. Tudi pater Škrabec, ki je bil frančiškan, je na tem področju veliko naredil in je želel, da bi res vsak narod imel lahko mašo in bogoslužje v domačem jeziku. Oba brata sta si tudi zelo prizadevala za samostojno slovansko cerkveno pokrajino. Državo smo dobili šele pred dobrimi 30 leti, 1990. leta. Potem sta si tudi zelo prizadevala, da bi imeli Slovani duhovnike, ki bodo razumeli slovanski jezik, domačo duhovščino. In četrtič, izpolnila sta to, kar smo danes v Božji besedi slišali: bila sta dobra pastirja. Ezekiel, ki smo ga poslušali, je jasno povedal, kdo je lahko dober pastir. Dober pastir izgubljene poišče. Ciril in Metod sta izgubljene poiskala, razkropljene Slovane sta povezala, bolne sta okrepčala in jim pomagala in zdrave sta obvarovala. Bog daj, da bi slovanski narodi še imeli take junaške dušne pastirje. Tudi misli apostola Pavla sta uresničila v svojem življenju. Nista bila nikoli priliznjena v govorjenju, bila sta odkritosrčna. Nista hotela ugajati ljudem, nista všečkala, kar je lahko nevarno tudi danes za duhovnika ali redovnika, ker imamo medije, prek katerih lahko ponižno oznanjaš ali pa se preveč izpostavljaš. Nista bila lakomna, bila sta velikodušna, nista bila častiželjna, kar svari apostol Pavel, bila sta ponižna. In še nekaj: bila sta kot mati našim Slovanom, bila sta pripravljena celo darovati življenje za Slovane.

Tudi Anica Drobničeva je uresničila podobno poslanstvo. Tudi ona se je odločila za luč, za Kristusa, za Jezusa, za Jezusovo cerkev, za delo v slovenskem narodu. Rodila se je v župniji Bloke in po osnovni šoli je šla takoj v srednjo šolo, na žensko učiteljišče pri uršulinkah v Škofji Loki. Potem je bila pet let najprej učiteljica v Kolovratu, nato 12 let v Begunjah, kjer sedaj tudi sam župnikujem. Poleg učiteljice je uresničila tudi pomembno poslanstvo organistke in zborovodkinje, štiri zbore je vodila v tej majhni župniji, bila je članica Katoliške akcije, organizator vse kulture na Notranjskem, v naši župniji. Potem je bila režiserka iger, katehistinja. Ves prosti čas, ker je bila samska, je uresničila v tem, da se je posvečala delu Cerkvi, da se je posvečala glasbi in kulturi. Partizani, zlasti tisti, ki niso bili domoljubni, ki se niso uprli okupatorju, ampak ki so naše ljudi morili, so jo hoteli spraviti s tega sveta že leta 1942. Septembra 1943. leta pa so jo ujeli v Begunjah in jo odpeljali v Kočevje. Tam so jo poniževali, zasmehovali in mučili. Nazadnje pa so jo ubili ponoči 15. oktobra v Jelendolskem gozdu, to je blizu Grčaric, blizu Kočevja. Slovenski junaški verni fantje so jo eno leto pozneje prenesli v Hrovačo. Leta 2000 je bila prišteta med slovenske mučence. Ob 60. obletnici so njene posmrtne ostanke oktobra 2003. leta prenesli iz Hrovače na Bloke. Njen nečak, Tone Drobnič, ne bom ga pozabil, bil je vedno pogumen kristjan, je tedaj pomenljivo napisal: *»Na Aničinem grobu, ko bloška burja potihne, se med pihanjem zahodnika tam čez, od Menišije (to je župnija Begunje) slišijo tudi glasovi orgel in Jernejevega zvona.«* Kot kristjanka je imela posebej rada glasbo in brnenje, potrkavanje zvonov.

Mučenka Anica je imela izjemen občutek za slovenski jezik, za lepo izražanje. Ob njej so recimo otroci v osnovni šoli in mladina vzljubili slovenske pesnike in pisatelje. Danes manjka takih učiteljev, ki bi spodbujali k ljubezni do naših pesnikov in pisateljev, ki imajo prednost pred vsemi iz drugih dežel. Bila jo tudi zelo domoljubna, tako da so ob njej mnogi še bolj vzljubili naš narod. Učiteljica Anica je imela tudi velik socialni čut. Recimo, revnim učencem v Begunjah je plačevala malico. Vedno je dala denar za šolski izlet, če otroci iz revnih družin niso mogli plačati. Socialno šibkim in nadarjenim otrokom ali študentom je pomagala, da so lažje šli naprej študirat.

Globoko verna Bločanka, mučenka Anica je bila duhovno pripravljena na mučeniško smrt. Pred smrtjo je prosila ribniško prijateljico, Petelinovo Mimo, in rekla: *»Mimi, pokrižaj me, vem, da odhajam v smrt.«* Še tisto noč so Anico hkrati s 23 možmi ubili v Jelendolskem gozdu. Mučenka Anica, prosi za nas pri usmiljenem Jezusu, da bomo mogli sprejeti tudi težke trenutke našega življenja.

S smrtjo nikakor ni vsega konec. Življenje je vedno močnejše od smrti.

Naša končna in večna domovina ni zemlja, ampak so nebesa.

Tako je v pesmi nepozabno zapel naš blaženi škof Slomšek: *»V nebesih sem doma, tam Jezus krono da, tam je moj pravi dom, tam večno srečen bom.«*

*»Ciril in Metod, varujta slovanski rod,«* smo prepevali.

Mučenka Anica, prosi za našo domovino Slovenijo pri Bogu, da bo zmagala ljubezen namesto sovraštva in resnica namesto laži.

Odločimo se, dragi prijatelji, bratje in sestre v Kristusu, za ljubezen, za resnico.

Potem bo naše življenje blagoslovljeno in imamo bodočnost v raju pod Triglavom. Amen.